## Pravilnik o uvjetima izdavanja suglasnosti

### NN 26/2008 (29.2.2008.), Pravilnik o uvjetima izdavanja suglasnosti

# MINISTARSTVO GOSPODARSTVA, RADA I PODUZETNIŠTVA

**854**

Na temelju članka 213. Zakona o strancima (»Narodne novine« broj 79/2007),
ministar gospodarstva, rada i poduzetništva, uz suglasnost ministra unutarnjih
poslova, donosi

## PRAVILNIK

### O UVJETIMA IZDAVANJA SUGLASNOSTI

OPĆE ODREDBE

Članak 1.

Ovim se Pravilnikom propisuje način utvrđivanja uvjeta pod kojima uredi državne
uprave u županiji, odnosno ured Grada Zagreba, izdaju suglasnost
strancu-osnivaču vlastitog trgovačkog društva, obrtniku koji je registrirao
poslovnu aktivnost u Republici Hrvatskoj, osobi koja se bavi slobodnim
zanimanjem sukladno propisima Republike Hrvatske te pružatelju usluga u ime
inozemnog poslodavca.

UVJETI ZA IZDAVANJE SUGLASNOSTI

Članak 2.

Uvjeti za izdavanje suglasnosti strancu – osnivaču vlastitog trgovačkog društva
i obrtniku koji su registrirali poslovnu aktivnost u Republici Hrvatskoj su
sljedeći:
– da svojim poslovanjem utječe na povećanje gospodarske aktivnosti u Republici
Hrvatskoj,
– da se uvode novi proizvodni postupci, nova oprema i suvremena tehnologija,
– da potiče otvaranje novih radnih mjesta i zapošljavanje domaće radne snage.

Članak 3.

Uvjeti za izdavanje suglasnosti za pružatelje usluga u ime inozemnog poslodavca
su sljedeći:
– ako je pružatelj usluga zaposlen kod inozemnog poslodavca i ima odgovarajuće
kvalifikacije, a inozemni poslodavac ima sklopljen ugovor s trgovačkim društvom
u Republici Hrvatskoj pod uvjetom da se radi o specifičnom pružanju usluga u
djelatnosti visoke tehnologije te da pružanje usluga predstavlja interes za
Republiku Hrvatsku.

Članak 4.

Zahtjev za izdavanje suglasnosti stranac podnosi osobno, uredu državne uprave u
županiji, odnosno uredu Grada Zagreba prema mjestu sjedišta trgovačkog društva
ili obrta, a za pružatelja usluga u ime inozemnog poslodavca prema mjestu
sjedišta trgovačkog društva u Republici Hrvatskoj s kojim inozemni poslodavac
ima sklopljen ugovor.
Iznimno, stranac-osnivač vlastitog trgovačkog društva, obrtnik koji ima
registriranu poslovnu aktivnost u Republici Hrvatskoj, osoba koja se bavi
slobodnim zanimanjem, sukladno propisima Republike Hrvatske i pružatelj usluga u
ime inozemnog poslodavca, zahtjev za izdavanje suglasnosti može podnijeti i
putem ovlaštenog punomoćnika.

Članak 5.

Obrazac zahtjeva za izdavanje suglasnosti sadrži: ime i prezime stranca, datum,
mjesto i državu rođenja, državljanstvo, broj važeće putne isprave te adresu
boravišta u Republici Hrvatskoj.
Obrazac zahtjeva za izdavanje suglasnosti stranac dobiva u uredu državne uprave
nadležnom za gospodarstvo.
Uz popunjeni obrazac iz stavka 1. ovog članka, stranac je dužan priložiti
isprave iz članka 6. 7. i 9. ovog Pravilnika (ovisno o statusu podnosioca
zahtjeva).

Članak 6.

Zahtjevu za izdavanje suglasnosti, stranac – osnivač vlastitog trgovačkog
društva, dužan je priložiti sljedeće:
1. Potvrdu o podnesenom zahtjevu za izdavanje poslovne dozvole nadležnoj
policijskoj upravi odnosno policijskoj postaji prema mjestu obavljanja poslovne
aktivnosti.
2. Ovjereni Izvadak iz sudskog registra za trgovačko društvo (ne stariji od 30
dana).
3. Elaborat o ulaganju koji sadrži opis ulaganja minimalno 100.000 eura kroz
materijalnu ili nematerijalnu imovinu u razdoblju od tri godine (prva godina –
najmanje 40. 000 eura, druga godina – najmanje 30. 000 eura i treća godina
najmanje – 30. 000 eura):
– Materijalna imovina – vrijednost nekretnina/zgrada i opreme/strojeva
– Nematerijalna imovina – opravdani troškovi ulaganja mogu uključivati određene
kategorije nematerijalnih ulaganja (patenti, licencije, know-how). Nematerijalna
imovina koja predstavlja troškove ulaganja mora zadovoljavati sljedeće uvjete;
– mora se koristiti isključivo u trgovačkom društvu
– mora se smatrati imovinom s mogućnošću otpisa (amortizirajuća imovina)
– mora biti kupljena od trećih strana po tržišnim uvjetima
– mora biti uključena u imovinu, odnosno biti iskazana u bilanci.
Obrazac Elaborata o ulaganju iz stavka 1. točke 3. ovog članka tiskan je uz ovaj
Pravilnik i čini njegov sastavni dio.
Ako je iz Izvatka iz sudskog registra za trgovačko društvo razvidno da je
upisano više osnivača trgovačkog društva, suglasnost za izdavanje poslovne
dozvole odobrit će se samo jednom osnivaču.
Od sljedeće poslovne godine trgovačko društvo mora biti u sustavu poreza na
dodanu vrijednost, a što dokazuje potvrdom prijave Ministarstvu financija,
Poreznoj upravi, nadležnom Područnom uredu i Ispostavi porezne uprave,
Stranac-osnivač trgovačkog društva dužan je zahtjevu za izdavanje suglasnosti
radi produžavanja poslovne dozvole priložiti godišnji financijski izvještaj (GFI
-POD) kojim će dokazati da je ulaganje kroz materijalnu i nematerijalnu imovinu
uključeno u imovinu društva te o broju zaposlenih državljana Republike Hrvatske
u njegovom trgovačkom društvu.

Članak 7.

Zahtjevu za izdavanje suglasnosti za obrtnika koji je registrirao poslovnu
aktivnost u Republici Hrvatskoj, stranac je dužan priložiti sljedeće:
1. Potvrdu o podnesenom zahtjevu za izdavanje poslovne dozvole nadležnoj
policijskoj upravi odnosno policijskoj postaji prema mjestu obavljanja poslovne
aktivnosti.
2. Procjenu poslovanja u prvoj godini rada koja sadrži planirani dohodak.
3. Opis proizvodnog procesa s eventualnim planom uvođenja novih proizvodnih
postupaka, opreme i suvremene tehnologije.
4. Planirani broj zapošljavanja državljana Republike Hrvatske.
Stranac–obrtnik je dužan zahtjevu za izdavanje suglasnosti radi produžavanja
poslovne dozvole, dostaviti dokaz o zapošljavanju radnika – potvrda Regosa.

Članak 8.

Prilikom podnošenja zahtjeva za dobivanje suglasnosti radi produžavanja poslovne
dozvole, stranac iz članaka 6. i 7. ovog Pravilnika dužan je priložiti potvrdu
Ministarstva financija, Porezne uprave, nadležnog Područnog ureda i Ispostave
kojom se utvrđuje da nema dug na ime javnih davanja o kojima službenu evidenciju
vodi Porezna uprava.

Članak 9.

Zahtjevu za izdavanje suglasnosti za stranca – pružatelja usluga u ime inozemnog
poslodavca, prilaže se sljedeća dokumentacija:
1. Potvrda o podnesenom zahtjevu za izdavanje poslovne dozvole nadležnoj
policijskoj upravi odnosno policijskoj postaji.
2. Potvrda o radno-pravnom statusu kod inozemnog poslodavca
3. Ugovor sklopljen između inozemnog poslodavca i trgovačkog društva u Republici
Hrvatskoj.
4. Ovjereni Izvadak iz sudskog registra za trgovačko društvo u Republici
Hrvatskoj s kojim inozemni poslodavac ima sklopljen ugovor (ne stariji od 30
dana).

Članak 10.

Iznimno od članka 9. ovoga Pravilnika pružatelji usluga turističkog zastupnika i
pružatelji usluga turističkog animatora uz potvrdu o podnesenom zahtjevu za
izdavanje poslovne dozvole nadležnoj policijskoj upravi odnosno policijskoj
postaji, moraju priložiti potvrdu o upisu u Upisnik ugovora o turističkom
zastupanju pri ministarstvu nadležnom za turizam, odnosno ugovor o pružanju
usluga turističkog animatora u Republici Hrvatskoj.

Članak 11.

Pružatelj usluga u ime inozemnog poslodavca iz članaka 9. i 10. ovoga Pravilnika
koji ponovno podnosi zahtjev za dobivanje suglasnosti za izdavanje poslovne
dozvole dužan je priložiti i dokaz o pod­mirenim poreznim obvezama i doprinosima
u Republici Hrvatskoj za proteklo razdoblje poslovanja ako je isplata naknade za
pružene usluge izvršena u Republici Hrvatskoj.

Članak 12.

Uvjeti propisani člancima 9., 10. i 11. ovoga Pravilnika ne odnose se na
kategoriju stranaca iz članka 139. stavka 1. točke 1. Zakona o strancima.

Članak 13.

O razmatranju zahtjeva za izdavanje suglasnosti odlučuje stručno povjerenstvo od
tri člana koje imenuje predstojnik odnosno pročelnik nadležnog tijela.
O zahtjevu za izdavanje suglasnosti iz stavka 1. ovog članka odlučit će se u
roku od 8 dana od dana uredno podnesenog zahtjeva.

Članak 14.

Suglasnost iz članka 13. ovog Pravilnika dostavlja se po službenoj dužnosti
nadležnoj policijskoj upravi odnosno policijskoj postaji u roku od 5 dana od
dana izdavanja.

Članak 15.

Stranac iz članka 132. stavka 1. točke 3. Zakona o strancima, koji se bavi
slobodnim zanimanjem sukladno propisima Republike Hrvatske i koji ima valjano
rješenje (odluku) o upisu u odgovarajući registar koji vodi nadležna institucija
Republike Hrvatske, odnosno turistički zastupnik koji je ishodio potvrdu o upisu
u Upisnik ugovora o turističkom zastupanju turističkih agencija, koji se vodi
pri ministarstvu nadležnom za turizam, nije dužan uredu državne uprave u
županiji odnosno uredu Grada Zagreba podnositi zahtjev za izdavanjem
suglasnosti.
Rješenje (odluka) o upisu u odgovarajući registar koji vodi nadležna institucija
Republike Hrvatske, smatrat će se prethodnom suglasnošću za izdavanje poslovne
dozvole kod nadležne policijske uprave odnosno policijske postaje prema mjestu
obavljanja poslovne aktivnosti.

Članak 16.

Ovaj Pravilnik stupa na snagu danom objave u »Narodnim novinama«.

Klasa: 080-01/07-01/126
Urbroj: 526-12-01/1-08-11
Zagreb, 13. veljače 2008.

Potpredsjednik Vlade
Republike Hrvatske i
ministar gospodarstva,rada i poduzetništva
**Damir Polančec, dipl. ing**., v. r.

ELABORAT O ULAGANJU

Opis ulaganja u sljedeće tri godine:

|  |  |  |  |  |
| --- | --- | --- | --- | --- |
| Prikaz procjene  (izraženo u €) | | 1. god.  ulaganja | 2. god.  ulaganja | 3. god.  ulaganja |
| A) MATERIJALNA IMOVINA | |  |  |  |
|  | 1. Nekretnine  (opis) |  |  |  |
|  |  |  |  |  |
|  |  |  |  |  |
|  |  |  |  |  |
|  | 2. Infrastrukturni objekti/  priključci (opis) |  |  |  |
|  |  |  |  |  |
|  |  |  |  |  |
|  |  |  |  |  |
| B) NEMATERIJALNA IMOVINA | |  |  |  |
|  | 1. Patenti, licencije,  know-how, … (opis) |  |  |  |
|  |  |  |  |  |
|  |  |  |  |  |
|  |  |  |  |  |
| UKUPNA vrijednost ulaganja A+B | |  |  |  |

|  |  |  |  |  |
| --- | --- | --- | --- | --- |
| C) OTVARANJE NOVIH RADNIH MJESTA | | | | |
|  | | Broj zaposlenih | | |
| Državljana  RH: | Ostalih: | UKUPNO: |
|  | 1. Vrste radnih mjesta i struč­na sprema |  |  |  |
|  |  |  |  |  |
|  |  |  |  |  |
|  |  |  |  |  |
|  |  |  |  |  |
|  |  |  |  |  |

U \_\_\_\_\_\_\_\_\_\_\_\_\_\_, \_\_\_\_\_\_\_\_\_\_\_\_god.             Ime i prezime

Pravilnik, NN 26/2008-854
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)